(له رووژهه‌ڵات تیه‌م، وه‌ره‌و رووژئاوا چم)
یه سه‌ر و بنْ قسیه‌ێ سه‌ره‌ورده‌یلْ مه‌ته‌ڵه‌یله.
له‌و شه‌وه ك خه‌و دیم په‌روانه‌ێگ له سه‌ر كه‌لاكێگ باڵه‌وازی كرد؛
هه‌ر ئێوارگان مرم و به‌یانان زینێیه‌و بووم
نیه‌توام بخه‌فم
های دويه‌ت رووژهه‌ڵاتی!!
نه سووربۆن سووری سه‌ر گوونات له هؤرم برد و
نه ورسای وه‌ره‌سه‌ێ كه‌وكه‌وی چه‌وه‌یلد هات
ئیفڵ‌یش وه دیه‌فلی سه‌ر ئه‌ڕا داڵاهووێ ده‌رويند چه‌مان
شانزه‌لیزه شانزه ساڵ پیرم كرد
له رووژئاواترین شه‌ونێیه‌مه‌گاێ دنیاوا راد نؤسم.
های دويه‌ت رووژهه‌ڵاتی!!
ئه‌گه‌ر خودایش چه‌نه ت دووس بێیاشتام، گیچه‌ڵێگ نێیاشتم
لێره‌ خودا سایه نه‌ێرێ و سێوه‌رْ تنیش سێویاێیه
گیفانم پڕه له هؤچ و دڵم پڕه له به‌ژن و باڵات
هه‌ناێ هؤرد كه‌م؛ سه‌رپه‌رتؤ به‌ردینْ ئی ئاسمانه خوناو كه‌ێد و
هه‌ناێ ناود به‌م؛ شه‌راو له ده‌مم وارێد
خه‌مْ ئه‌بروو، خه‌مْ ئابڕؤ له هؤرم به‌ێد
ها هؤرد:
(ده‌سماڵێ پڕ كه‌م له هه‌نار و به‌ێ – جڵه‌وكیشێدم تا وه ملیه‌نه‌ێ )
هزار مله‌ێ مافه‌ته لێ داێ بڕیم
م چووڵ بڕیم و شار وه جی هیشتم و ت
شار بڕید و ژیار ئه‌وجی هیشتی
ئیسه كی شاواز كیشده؟ پووڕێ مانگ و هساره‌یل جڵه‌وشاهی راد بژه‌نن:
- شاواز شاوازْ دويه‌ت رووژهه‌ڵاتی؛ هه‌واخواێ نه‌مرێ (ئـ‌.ا.ك.ۆ) -
های دويه‌ت رووژهه‌ڵاتی!!
دی له ئاو و ئاوینه رخم چوو؛ ئمڕوو له هؤرد بمینێ
گاهس هه‌ر ئی رووژه، رووژْ به‌خت و جه‌ختْ ت بوو
ت هاو رازْ شلێر و شیلان و شه‌وبووی و م هاو ره‌گه‌زْ ده‌رد و سه‌رد و به‌ردم
ت سووماره له زێد و زیلان و زه‌لان دیری و سێوانێگ له برمه‌هه‌ڵاڵه و م:
پرويسنه‌كێگم ك له زاكان وه‌فر و سایه‌قه هاتمه
سێوانه‌گه‌م سێوه‌ێ ته‌نیا داره‌گه‌ێ سێویاێ له خه‌مه
وه‌ڵام؛
... دڵنیام له وه‌هارْ بانان هزار سێوانْ داره‌ڕا كریاێ دێرم.س: هه‌ساره‌
